На основу члана 123. Устава Републике Србије и члана 17. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон), а у вези са Законом о Агенцији за осигурање депозита („Службени гласник РС”, бр. 14/15 и 51/17),

Влада доноси

**УРЕДБУ**

**о реализацији поступка наплате потраживања којима у име и за рачун Републике Србије и Аутономнe покрајине Војводинe управља и располаже Агенција за осигурање депозита**

"Службени гласник РС", број 124 од 16. октобра 2020.

Члан 1.

Овом уредбом уређује се поступање Агенције за осигурање депозита (у даљем тексту: Агенција) у име и за рачун Републике Србије, укључујући и Аутономну покрајину Војводину (у даљем тексту: АП Војводина), у управљању и располагању потраживањима Агенције у име и за рачун Републике Србије, укључујући и АП Војводину, наплатом потраживања од дужника из портфеља потраживања.

Члан 2.

Поједини појмови, у смислу ове уредбе, имају следеће значење:

1) **Агенција** је Агенција за осигурање депозита чији је положај, организација, овлашћења и функције уређен Законом о Агенцији за осигурање депозита („Службени гласник РС”, бр. 14/15 и 51/17);

2) **Дужник** је правно или физичко лице које по преносу потраживања на Агенцију има доспелу неизмирену обавезу према Агенцији проистеклу по основу уговора о кредиту, уговора о гаранцији, уговора о есконту меница, по основу Унапред припремљеног плана реорганизације/Плана реорганизације (у даљем тексту: УППР/ПР), јемства, садужништва и др. или је заложни дужник;

3) **Потраживања Агенције у име и за рачун Републике Србије** су потраживања Републике Србије којима Агенција управља и располаже, и то:

(1) **Потраживањa преузетa од банака у стечају** на основу Закона о регулисању односа Републике Србије и банака у стечају по основу преузетих иностраних кредита, односно зајмова („Службени гласник РС”, број 45/05),

(2) **Потраживања по основу куповине у целости резервисаних билансних потраживања банака** (carve out) на основу Закључка Владе 05 број 021-4468/2004-002 од 1. јула 2004. године (Јубанка а.д. Београд, Војвођанска банка а.д. Нови Сад, Нишка банка а.д. Ниш, Новосадска банка а.д. Нови Сад, Континентал банка а.д. Нови Сад и Привредна банка а.д. Панчево);

(3) **Потраживања преузета од Развојне банке Војводине а.д. Нови Сад на основу**:

– Закључка Владе 05 број 422-10022/2011 од 29. децембра 2011. године и Програма мера за очување финансијске стабилности банака ради обезбеђивања сигурности депонената, солвентности и ликвидности банака,

– Закључка Владе 05 број 422-1322/2012 од 27. фебруара 2012. године, којим се прихвата захтев Развојне банке Војводине а.д. Нови Сад (у даљем тексту: Развојна банка Војводине) за учешће у Програму мера за очување финансијске стабилности банака,

– Зaкључка Владе 05 број 422-2828/2012 од 12. априла 2012. године, којим се даје сагласност Агенцији да преузме, управља и/или прода лошу активу Развојне банке Војводине у име и за рачун АП Војводине;

(4) **Потраживања преузета од Српске банке а.д. Београд на основу:**

– члана 9. Закона о Агенцији за осигурање депозита,

– Закључка Владе Стр. пов. 05 број 00-73/2014-2 од 7. новембра 2014. године,

– Закључка Владе Стр. пов. 05 број 00-323/2014-2 од 19. децембра 2014. године;

(5) **Потраживања преузета од Југобанке Југбанке а.д. Косовска Митровица на основу** Закључка Владе СП 05 број 00-407/2017 од 29. децембра 2017. године.

Члан 3.

Основни циљ ове уредбе је да се управљање и располагање потраживањима из члана 1. ове уредбе спроводи на транспарентан, предвидив и једнообразан начин, уз обезбеђивање једнаког третмана свих дужника и свођења дискреционог поступања на најмању могућу меру, а ради постизања вишег степена ефикасности у наплати и максимизирања прихода за буџет Републике Србије.

Члан 4.

У управљању и располагању потраживањима Републике Србије (и АП Војводине) из члана 1. ове уредбе, Агенција може донети одлуке којима се:

1) Покреће поступак наплате потраживања од дужника:

(1) у судском или вансудском поступку и то:

– у извршном поступку,

– у стечајном поступку, укључујући и наплату потраживања у Плановима реорганизације, односно Унапред припремљеним плановима реорганизације,

– вансудском поступку који је уређен прописима којима се уређује намирење из предмета заложног права,

– у свим другим судским и вансудским поступцима у циљу реализације поступка наплате потраживања;

(2) споразумом о регулисању потраживања са дужницима;

(3) уступањем (цесијом/преносом) потраживања;

2) Након спроведеног поступка из тачке 1) овог члана изјашњава о:

(1) стицању покретне и непокретне имовине у извршном поступку;

(2) стицању имовине у вансудском поступку намирења потраживања из предмета заложеног права;

(3) делимичном или у целости повлачењу пријаве потраживања у стечајном поступку дужника;

3) Након спроведеног поступка из тачке 1) овог члана одобрава:

(1) нови рок за измирење потраживања;

(2) отпис, односно отпуст дела или целог потраживања;

(3) одрицање од предатих средстава обезбеђења потраживања, укључујући и одрицање од заложног права;

(4) уступање потраживања од дужника уз накнаду;

4) Искњижавање из пословних књига Агенције.

Члан 5.

Поступак и начин управљања и располагања потраживањима из члана 1. ове уредбе ближе уређује Агенција, на које даје сагласност министар надлежан за послове финансија, у року од пет дана од дана ступања на снагу ове уредбе.

Члан 6.

О радњама и поступцима управљања и располагања потраживањима из члана 1. ове уредбе, Агенција, једном годишње, обавештава Владу, Покрајинску Владу и Министарство финансија.

Члан 7.

Oва уредба ступа на снагу осмог дана од дана објављивања у „Службеном гласнику Републике Србије”.

05 број 110-8080/2020

У Београду, 15. октобра 2020. године

**Влада**

Председник,

**Ана Брнабић,** с.р.